D ô v o d o v á s p r á v a

# Všeobecná časť

V súčasnosti výroba elektriny z obnoviteľných zdrojov energie je podporovaná prostredníctvom zákona č. 309/2009 Z.z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov. Základným parametrom podpory je výkupná cena elektriny stanovovaná v značnom časovom predstihu Úradom pre reguláciu sieťových odvetví.

V posledných týždňoch dochádza k významnému zníženiu cien fotovoltických modulov, čo zvýhodňuje elektrinu zo slnečnej energie oproti ostatným zdrojom energie, pričom výkupná cena zostáva najvyššia spomedzi všetkých cien pre elektrinu z obnoviteľných zdrojov energie.

To v poslednom období znova vyvolalo nadmerný záujem investorov o výstavbu slnečných elektrární do 100 kW a na túto skutočnosť je potrebné reagovať a upraviť zákonný rámec podnikania v tomto sektore.

Výroba elektriny zo slnečnej energie vykazuje veľké fluktuácie, a preto nie je možné považovať túto výrobu za stabilnú. Na zabezpečenie spoľahlivej dodávky elektriny sú potrebné záložné zdroje. Neregulovaná výstavba týchto nestabilných zdrojov pri súčasnom stave žiadostí môže spôsobiť vážne riziká v zabezpečení spoľahlivosti a bezpečnosti elektrizačnej sústavy SR. Zároveň uvedené zdroje z dôvodu vysokých výkupných cien majú negatívny vplyv aj na koncovú ceny elektriny. Z tohto dôvodu je potrebné pristúpiť k úprave podpory zdrojov na využitie slnečnej energie.

Predložený návrh zohľadňuje aj princíp minimalizácie nákladov pri integrovanom prístupe využívania obnoviteľných zdrojov energie a zníženia emisií skleníkových plynov.

Návrh zákona nebude mať priamy dopad na verejné rozpočty, neprináša nárok na pracovné sily a nemá vplyv na zamestnanosť a tvorbu pracovných miest, na životné prostredie, ani na podnikateľské prostredie.

Návrh zákona je v  súlade s  Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná.

**Osobitná časť**

**K Čl. I**

K bodu 1

Návrhom novely sa znižuje hranica inštalovaného výkonu, od ktorej preberá odchýlku prevádzkovateľ distribučnej spoločnosti. Návrh prenáša zodpovednosť na výrobcu s inštalovaným výkonom nad 10 kW, čím sa dosiahne, že sa nezvýšia náklady systému a nezaťaží sa tak významne cena elektriny. Vzhľadom na nepredikovateľnosť slnečnej energie je potrebné znížiť hranicu prebratia zodpovednosti za odchýlku výrobcom, aby sa znížil dosah na cenu elektriny.

K bodu 2

Upravuje sa podpora pre elektrinu zo slnečnej energie. Pre fotovoltiku sa nárok na podporu doplatkom obmedzuje len na zariadenie umiestnené na strešnej konštrukcii alebo obvodovej stene do inštalovaného výkonu 10 kW. Návrh znižuje dopad, ktorý by bol spôsobený nadmernou inštaláciu fotovoltických elektrární na konečnú cenu elektriny.

K bodu 3

Navrhuje sa, aby podmienky podpory výroby elektriny z obnoviteľných zdrojov energie a podpory výroby elektriny vysoko účinnou kombinovanou výrobou pri zariadení výrobcu elektriny zostali zachované podľa  doterajších predpisov.

**K Čl. II**

Navrhuje sa účinnosť zákona.